Psalm 119:137-144 – TSADE – My ywer vir u woorde verteer my wanneer my teenstanders dit vergeet – Bybelskool
Psalm 119:137-144 – TSADE – My ywer vir u woorde verteer my wanneer my teenstanders dit vergeet
Written by Chris van Wyk on Oct 19, 2015 . Posted in Psalms 107-150.
Dit is net ongelooflik hoe hierdie Psalm my woorde gee om my ervarings op die oomblik te verwoord. Ek is onlangs gekonfronteer met die teologiese stelling dat die Bybel God se Woord is, maar nie God se woorde nie. D.w.s. dat die Bybel as 'n boek geïnspireer is deur God, maar dat dieselfde nie van elke woord daarvan gesê kan word nie. Die Bybel is mense se woorde oor God, nie noodwendig in elke detail daarvan God se woorde aan ons nie.
Hoe anders praat Psalm 119 nie hieroor nie! En veral in hierdie agtiende deel van die Psalm. Let op hoe vier die Psalmis juis die fynste detail van God se beslissings, bepalings (verordeninge), woord ('imrâh) en woorde (dâbâr se meervoud devarîm)!, opdragte (bevele), wet, en gebooie soos dit in sy openbaring beskrywe word. Dit is in die detail van God se openbaring wat die Psalmis die lig vir sy pad ontdek. Dit is in God se beskrywing van wat regverdig is, wat hy homself verlustig, nie maar net in sy eie verwoording of interpretasie daarvan nie.
Daarom kan hy sê: "My ywer vir u woorde verteer my wanneer my teenstanders dit vergeet." (119:139). Hoekom? Want: "U woord is volkome gelouter en u dienskneg het dit lief." (119:140 – gelouter kan ook met suiwer vertaal word, soos in die NAV). Woord sowel as woorde. Daarom sal hy God se bevele nie vergeet of verontagsaam nie, want hy weet God se regverdige optrede, ook in die gee van sy openbaring, is billik en betroubaar (119:142).
Al oorval benoudheid en angs hom weens die minagting van sy teenstanders wat God se woorde in die wind slaan, sal hy steeds in God se gebooie sy vreugde vind, want dít is die lewe, al word hy deur ander verguis. Hoe besonder baie bevestig dié woorde nie net my eie ervaring nie, ook weer gister in gebed, maar inspireer dit my ook in my hernude vasgryp aan God se Woord in die detail van die woorde soos dit in die Bybel aan ons oorgelewer is.
Dié Psalm onderstreep dus vir my wat die Nederlandse Geloofsbelydenis ook sê oor die boeke van die Bybel as die Woord van God: "Ons glo ook sonder twyfel alles wat daarin vervat is, nie juis omdat die kerk hulle aanvaar en as sodanig beskou nie maar veral omdat die Heilige Gees in ons hart getuig dat hulle van God is. Hulle het ook die bewys daarvan in hulleself …" (artikel 5).
Sedert die eerste keer wat ek God se stem in standerd 5 by huisgodsdiens in Romeine 8:14-16 gehoor en in trane uitgebars het weens die roering in my hart, só is dit vandag nog en sal dit vir altyd wees. En ek wil vanuit die diepste dieptes van my hart vir die Here dankie sê vir die betroubaarheid van Sy stem in die Bybel. Aan Hom behoort my hele lewe. Sy boodskap is vandag nog net so gesagvol en betekenisvol as wat dit ooit in die loop van die geskiedenis was.
Ek wil dit vir jou ook deurgee vir jou eie lewe as boodskap. God is regverdig en sy Woord wil niks anders doen as om ons in trou en regverdigheid voor Hom te laat lewe nie. Soos Peterson sê: "He manufactures truth and justice; All his products are guaranteed to last—Never out-of-date, never obsolete, rust-proof. All that he makes and does is honest and true." (Ps. 111:8).
Dit is waar van die Woord en die woorde van God in die boeke van die Bybel. Die Woord het nie 'n vervaldatum nie. God se woorde in die Bybel het ook nie 'n vervaldatum nie. Dit is vandag nog geldig en genoegsaam vir ons geloof en ons lewe. Daarop kan jy staatmaak.
Dit is waar van die Gees wat ons help om die Woord reg te interpreteer. Die Gees is ook nooit van verbygaande aard nie. Soos Hy met my gepraat het as kind, só praat Hy met my as volwassene, en sal Hy by my wees, selfs as ek nie meer kan praat nie. Dit sal ook só wees vir jou.
Dit is waar van die kerk wat vir mekaar gegee is om saam te onderskei wat die Woord van die Here vir ons wil sê, selfs oor die moeilikste dinge waaroor ons moet en kan nadink. Die kerk sal ook nooit vergaan nie. Dit is ook waar van die geloofsgemeenskap waar jy jou ook al mag bevind. Selfs al verander ons gemeentes van gedaante, selfs al skuif ons na 'n ander woongebied, of selfs na 'n ander wêrelddeel, of al verander ons denominasie, die breë geloofsgemeenskap waarvan ons deel is as die liggaam van Christus, sal nooit ophou bestaan nie.